Objava obvestila o odobritvi standardne spremembe specifikacije proizvoda za ime v vinskem sektorju iz člena 17(2) in (3) Delegirane uredbe Komisije (EU) 2019/33

(2020/C 82/07)

To obvestilo je objavljeno v skladu s členom 17(5) Delegirane uredbe Komisije (EU) 2019/33 (1).

OBVESTILO O ODOBRITVI STANDARDNE SPREMEMBE

„Val de Loire“

Referenčna številka: PGI-FR-A1225-AM02

Datum obvestila: 19. december 2019

OPIS ODOBRENIH SPREMEMB IN RAZLOGI ZANJE

1. Trsni izbor

V specifikaciji proizvoda so bile zaradi podnebnih sprememb ter skrbi, povezanih z okoljem in javnim zdravjem, dodane sorte vinske trte, ki so bolj odporne in prilagojene novim podnebnim razmeram. Te sorte so bile izbrane na podlagi organoleptičnih značilnostih tako, da bodo ohranjale glavne značilnosti ZGO. Dodane sorte so: artaban N, vidoc N, cabernet cortis N, floreal B, voltis B, soreli B in souvignier gris B

Posledično je spremenjena točka 7 enotnega dokumenta.

2. Prijavne obveznosti

Datum predložitve kopije prijave pridelka ali pridelave organu za zaščito in upravljanje (ODG) je bil zaradi upoštevanja nove prakse in datuma vložitve elektronskih prijav pridelka prestavljen za 15 dni.

Ta sprememba ne vpliva na enotni dokument.

3. Naslov

Naslov nacionalnega inštituta za poreklo in kakovost (INAO) je bil posodobljen.

Ta sprememba ne vpliva na enotni dokument.

ENOTNI DOKUMENT

1. Ime proizvoda

Val de Loire

2. Vrsta geografske označbe

ZGO – zaščitena geografska označba

3. Kategorije proizvodov vinske trte

1.Vino

4. Opis vin

ZGO „Val de Loire“ se uporablja samo za mirna rdeča, rosé, siva in bela vina.

Vina imajo volumski delež dejanskega alkohola ≥ 8,5 vol. % za območje B in ≥ 9 vol. % za območje C. Po obogatitvi volumenski delež skupnega alkohola v rdečem vinu ne presega 12,5 %.

Jabolčno-mlečnokislinsko vrenje rdečih vin mora biti zaključeno pred sprostitvijo v porabo, razen za „mlada“ ali „nova“ vina.

ZGO „Val de Loire“ se lahko podeli vinom, pridelanim brez kakršne koli obogatitve in z volumenskim deležem skupnega alkohola med 15 in 20 vol. %, z izjemo za vina, pridelana na območjih označbe ali na območjih, zasajenih s sorto chenin B v departmajih Maine-et-Loire in Indre-et-Loire.

Ostale analitske lastnosti sledijo predpisom Unije.

Najvišja vsebnost hlapnih kislin v belih vinih z vsebnostjo fermentirnih sladkorjev ≥ 45g/L je izjemoma določena s skupnim odlokom ministrstev za potrošnjo in za kmetijstvo.

Vina so zaznamovana s sadnimi aromami, ki so pogosto prisotne, čeprav se njihova intenzivnost in narava razlikujeta glede na sorto in uporabljene tehnologije. Pri belih, rosé in sivih vinih postopki vinifikacije omogočajo izražanje sadnih in cvetličnih not in hkrati ohranjajo določeno svežino. Pri rdečih vinih je z vinifikacijo dosežena prožna struktura vin.

Splošne analitske lastnosti Največji delež skupnega alkohola (v vol. %) Najmanjši delež dejanskega alkohola (v vol. %) Najnižja vsebnost skupnih kislin v miliekvivalentih na liter Najvišja vsebnost hlapnih kislin (v miliekvivalentih na liter) Najvišja vsebnost skupnega žveplovega dioksida (v miligramih na liter)

5. Enološki postopki

a. Osnovni enološki postopki

Za enološke postopke morajo veljati obveznosti na ravni Unije ter iz zakonika o kmetijstvu in morskem ribištvu.

b. Največji donosi

90 hektolitrov na hektar

6. Razmejeno geografsko območje

Trgatev, proizvodnja in obdelava vin z zaščiteno geografsko označbo „Val de Loire“ se izvajajo v:

— naslednjih departmajih: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Puy-de-Dôme, Sarthe, Vendée, Vienne;

— naslednjih kantonih departmaja Deux-Sèvres: Airvault, Argenton-les-Vallées, Bressuire, Celles-sur-Belle, Cerizay, Champdeniers-Saint-Denis, Chef-Boutonne, Coulonges-sur-l’Autize, Frontenay-Rohan-Rohan, Lezay, Mauléon, Mazières-en-Gâtine, Melle, Ménigoute, Moncoutant, La Mothe-Saint-Héray, Niort-Est, Niort-Nord, Niort-Ouest, Parthenay, Prahecq, Saint-Loup-Lamairé, Saint-Maixent-l’Ecole 1er Canton, Saint-Maixent-l’Ecole 2e Canton, Saint-Varent, Sauzé-Vaussais, Secondigny, Thénezay, Thouars 1er Canton, Thouars 2eme Canton.

7. Glavne sorte vinske trte

Sauvignon gris G – fié gris

Cot N – malbec

Abouriou B

Gamay N

Cabernet franc N

Cabernet-sauvignon N

Egiodola N

Gamay de Bouze N

Gamay de Chaudenay N

Grolleau N

Grolleau gris G

Négrette N

Pinot noir N

Pineau d’Aunis N

Merlot N

Vidoc N

Artaban N

Cabernet cortis N

Chardonnay B

Chenin B

Folle blanche B

Melon B

Orbois B

Pinot blanc B

Pinot gris G

Floreal B

Voltis B

Soreli B

Souvignier gris Rs

Sauvignon B – sauvignon blanc

Sacy B

8. Opis povezave

Geografsko območje proizvodnje se razprostira prek 14 departmajev povodja reke Loare, ki sega od Centralnega masiva do rečnega ustja v nantskem območju. Loara teče prek geopedološko zelo različne pokrajine, od starih območij Armorikanskega gorstva na območjih Nantes in Anjou ter bele krede na območjih Saumurois in Touraine vse do vulkanskih kamnin na območju Monts d’Auvergne. Zmerno podnebje območja Val de Loire sega od oceanskega podnebja v regijah Nantes in Anjou prek celinskih vplivov na območju Touraine do polcelinskega podnebja na območju osrednje Loare. Vinogradi so vse leto izpostavljeni rednim padavinam in milim temperaturam brez ekstremov. Kljub veliki podnebni in geopedološki raznolikosti območja ima Val de Loire zaradi severne lege in podnebja homogen značaj. Zgodovinsko gledano so vinsko trto na to območje, predvsem v nantsko regijo, prinesli Rimljani. Vinogradništvo se je začelo resno razvijati v 5. stoletju, pravi razcvet pa je doživelo, ko je anžujski grof Henrik II. leta 1154 zasedel angleški prestol. Loara je odlična prometna povezava, ki pozitivno vpliva tako na vinograde, ki jo obkrožajo, kot tudi na trgovino z vinom. S prihodom železnice v 19. stoletju so začeli vinogradnikom z Val de Loire konkurirati tudi drugi francoski vinogradi, kar je spodbudilo preusmerjanje v kakovostno proizvodnjo. Leta 1968 so začeli proizvajati deželna vina, odlok z dne 16. decembra 1981 pa je zaznamoval rojstvo deželnega vina iz regije doline Loare: „les Vins de Pays du Jardin de la France“ (deželna vina iz vrtov Francije). Poleg zgodovinske identitete so deželna vina regije Loare resnično geografsko identiteto dobila z odlokom z dne 12. maja 2007. „Les Vins de Pays du Jardin de la France“ (deželna vina iz vrtov Francije) so s tem postala „Vins de Pays du Val de Loire“ (deželna vina Val de Loire). Vina z ZGO „Val de Loire“ z letno proizvodnjo 400 000 hl v zadnjih letih so treh barv. Območje najbolj ustreza belim vinom, ki s 53 % prijavljenih količin prevladujejo nad 27 % rdečih vin in 20 % vin rosé. Skoraj 90 % ZGO „Val de Loire“ je sortnih vin, vseh 24 uporabljenih sort pa se tradicionalno prideluje v regiji. Za ZGO „Val de Loire“ so značilne sorte z mednarodnim slovesom, med katerimi prevladujejo sauvignon B, chardonnay B, chenin B, gamay N, pinot noir N, cabernet franc N in cabernet-sauvignon N, pa tudi lokalne sorte, kot so grolleau gris G, grolleau N, melon B ali pineau d’aunis N. Spoštovanje kakovosti in porekla grozdja je zagotovljeno z določitvijo proizvodnih pogojev, natančnih analitskih parametrov in organoleptičnim nadzorom. Za bele sorte večinoma suhih vin je značilna svežina ter nežne sadne in cvetlične arome. Rosé in siva vina so lahka in živahna, rdeča vina pa imajo lahko, tudi polno strukturo ter značilno prožnost in svežino. ZGO „Val de Loire“ se deli še po navedbi „primeur“ ali „nouveau“ (mlado vino), zlasti pri sortah sauvignon B in gamay N. Ta vina so sveža, aromatična in lahkotna. Vinogradniki so uspešno ohranili identiteto in vinogradniško tradicijo v regiji, ki v dolini reke Loare nudi primerno podnebje za trte. Vinogradi pričajo o starih in konstantnih vinogradniških praksah, ki se prenašajo skozi rodove vinogradnikov. Ugled vin „Val de Loire“ je podprt z dolgo tradicijo in izhaja tudi iz trgovskih izmenjav, ki jih je nekoč omogočal rečni promet. Trsni izbor ZGO „Val de Loire“ je prilagojen pestrosti podnebja in tal, ki jih srečujemo v tej obširni regiji. Čeprav je pridelava usmerjena predvsem na bela vina, so nove sorte in tehnična prizadevanja vinogradnikov v zadnjem času spodbudila tudi pridelavo rdečih vin. Od ustanovitve leta 1981 so se deželna vina Loare preusmerila na kakovostno proizvodnjo in profesionalizacijo vinogradnikov. S 1 600 vinogradniki, približno 15 vinogradniškimi zadrugami in stoterico trgovcev ima ZGO „Val de Loire“ znotraj vinogradništva v dolini Val de Loire pomembno ekonomsko težo. Zapuščina starodavnega znanja in izkušenj na področju gojenja vinske trte in obdelave vin je v središču obširnih in zgodovinsko pomembnih vinogradov omogočila razvoj pomembne mreže centrov za znanstvene in tehnične raziskave, posvečenih vinskemu sektorju in visokošolskemu vinogradniškemu izobraževanju. Rezultati raziskav in strokovna raven usposabljanja pa so vinom ZGO „Val de Loire“ v zameno dala dodatni zagon. Tudi razvoj enološkega turizma v regiji, ki ima bogato zgodovinsko dediščino (zelo veliko število gradov) in je uvrščena na Unescov seznam svetovne dediščine, prispeva k razvoju ugleda ZGO „Val de Loire“.

9. Bistveni dodatni pogoji (pakiranje, označevanje, ostale zahteve)

Območje v neposredni bližini

Pravni okvir:

nacionalna zakonodaja

Vrsta dodatnega pogoja:

izjema pri proizvodnji na opredeljenem geografskem območju

Opis pogoja:

Območje v neposredni bližini, opredeljeno z izjemo za vinifikacijo in pridelavo vin z zaščiteno geografsko označbo „Val de Loire“ , zajema naslednja sosednja okrožja geografskega območja:

— okrožja departmaja Mayenne: Château-Gontier, Laval, Mayenne;

— okrožja departmaja Deux-Sèvres: Niort.

Določbe o označevanju

Pravni okvir:

nacionalna zakonodaja

Vrsta dodatnega pogoja:

dodatne določbe o označevanju

Opis pogoja:

Zaščitena geografska označba „Val de Loire“ je lahko dopolnjena z imenom naslednjih manjših geografskih enot: Allier, Cher, Indre, Indre-et-Loire, Loir-et-Cher, Loire-Atlantique, Loiret, Maine-et-Loire, Nièvre, Sarthe, Vendée, Vienne, Marches de Bretagne, Pays de Retz v skladu s pogoji iz specifikacije proizvoda.

Velikost črk za navedbo ene izmed manjših geografskih enot niti po višini niti po širini ne presega velikosti črk, ki sestavljajo ime kontrolirane označbe porekla „Val de Loire“.

Zaščitena geografska označba „Val de Loire“ je lahko dopolnjena z navedbo „primeur“ ali „nouveau“ (mlado vino).

Zaščitena geografska označba „Val de Loire“ je lahko dopolnjena z imenom ene ali več sort.

Ime sorte sauvignon ali grolleau se lahko pri označevanju vin z zaščiteno geografsko označbo „Val de Loire“ uporabi za označevanje vin, pridelanih iz mešanice sort sauvignon B in sauvignon gris G ali iz sort grolleau N in grolleau gris G.

Na etiketi je naveden logotip ZGO EU, navedba „zaščitena geografska označba“ pa je nadomeščena s tradicionalnim izrazom „vin de pays“.

Povezava na specifikacijo proizvoda

https://info.agriculture.gouv.fr/gedei/site/bo-agri/document_administratif-98dad001-e64f-42b0-93af-ba89e4bbafee

(1) UL L 9, 11.1.2019, str. 2.